b'\n_START_ARTICLE_\nKnji\xc5\xbenica Medicinske fakultete Univerze v Mariboru\n_START_SECTION_\nZgodovina\n_START_PARAGRAPH_\nKnji\xc5\xbenica je bila ustanovljena 7. septembra 2005, za javnost pa je bila odprta 23. novembra 2005.\n_START_SECTION_\nOsnovni podatki\n_START_PARAGRAPH_\nKnji\xc5\xbenica se nahaja v kletnih prostorih Univerze v Mariboru in zaseda prostor v velikost 80 m\xc2\xb2. Glede na vrsto literature je knji\xc5\xbenica namenjena predvsem \xc5\xa1tudentom medicine, visoko\xc5\xa1olskim u\xc4\x8diteljem in sodelavcem zaposlenim na Univerzi v Mariboru, ter raziskovalcem Medicinske fakultete v Mariboru, sicer pa je javnega zna\xc4\x8daja. Knji\xc5\xbenica je del Knji\xc5\xbeni\xc4\x8dnega informacijskega sistema Univerze v Mariboru (KISUM), ki ga poleg Univerzitetne knji\xc5\xbenice Maribor (UKM) sestavlja \xc5\xa1e 10 knji\xc5\xbenic fakultet Univerze v Mariboru (UM).\n_START_SECTION_\n\xc4\x8clanstvo/uporabniki\n_START_PARAGRAPH_\n\xc4\x8clani knji\xc5\xbenice so fizi\xc4\x8dne osebe, ki se v\xc4\x8dlanijo oz. vpi\xc5\xa1ejo v knji\xc5\xbenice KISUM in pla\xc4\x8dajo letno \xc4\x8dlanarino. Vse fakultetne knji\xc5\xbenice UM in UKM imajo enotno izkaznico, kar omogo\xc4\x8da uporabnikom v\xc4\x8dlanitev in potem, z eno izkaznico, tudi uporabo katerokoli od teh knji\xc5\xbenic. \xc4\x8clani so lahko redni in podiplomski \xc5\xa1tudentje ali pa \xc5\xa1tudentje ob delu z veljavnim statusom. \xc4\x8clanarina za \xc5\xa1tudente je v\xc5\xa1teta v \xc5\xa1olnino in se pla\xc4\x8da ob vpisu v prvi oziroma vi\xc5\xa1ji letnik \xc5\xa1tudija. Vsi ostali uporabniki knji\xc5\xbenice (dijaki, zaposleni, \xc5\xa1tudentje brez statusa,...) pla\xc4\x8dajo letno \xc4\x8dlanarino ob vpisu v knji\xc5\xbenico. V takem primeru potem letna \xc4\x8dlanarina ni vezana na \xc5\xa1tudijsko leto temve\xc4\x8d velja leto dni od pla\xc4\x8dila \xc4\x8dlanarine. Za vpis v knji\xc5\xbenico fizi\xc4\x8dne osebe potrebujejo osebni dokument, indeks ali \xc5\xa1tudentsko izkaznico in osebno fotografijo.\n_START_SECTION_\nPoslanstvo\n_START_PARAGRAPH_\nEno izmed glavnih poslanstev knji\xc5\xbenice, poleg same hrambe vsega gradiva, je izposoja knji\xc5\xbeni\xc4\x8dnega gradiva na dom in v \xc4\x8ditalnico. Knji\xc5\xbenica pridobiva novo gradivo z nakupi, darovi, zameno ter z obveznimi izvodi gradiva, ki nastajajo in se objavljajo v okviru MF UM.\n_START_SECTION_\nStoritve\n_START_PARAGRAPH_\nV knji\xc5\xbenici so odgovorni za oblikovanje in vodenje zbirke doktorskih disertacij in raziskovalnih nalog (izvedenih na MF UM). Opravljajo medknji\xc5\xbeni\xc4\x8dno izposojo za zaposlene na MF UM in za druge slovenske knji\xc5\xbenice, vendar pa se le-ta ne izvaja med mariborskimi knji\xc5\xbenicami in prav tako ne za zunanje uporabnike. Drugim knji\xc5\xbenicam posredujejo gradivo iz svojega fonda (npr. fotokopije \xc4\x8dlankov in knjige), izposoja iz tujine pa poteka preko ve\xc4\x8djih slovenskih knji\xc5\xbenic, kot je UKM ali pa Centralna medicinska knji\xc5\xbenica v Ljubljani. Uporabnike seznanjajo s svojo ponudbo, storitvami in novostmi ter poslovanjem knji\xc5\xbenice, s pogoji uporabe njenih prostorov, gradiva in informacijskih virov. V knji\xc5\xbenici med drugim tudi uvajajo uporabnike v uporabo biomedicinskih informacijskih virov in kataloga COBISS/OPAC. Izdelujejo in vodijo bibliografije raziskovalcev MF v Mariboru, arhivirajo fotokopije dokumentov in pripravljajo izpise bibliografij. Na \xc5\xbeeljo uporabnikov v knji\xc5\xbenici opravijo poizvedbe v biomedicinskih bazah podatkov. V \xc5\xa1tudijske namene omogo\xc4\x8dajo tudi reprodukcijo knji\xc5\xbeni\xc4\x8dnega gradiva. Knji\xc5\xbenica nudi uporabnikom na razpolago 14 \xc4\x8ditalni\xc5\xa1kih mest in 2 ra\xc4\x8dunalnika.\n_START_SECTION_\nKnji\xc5\xbeni\xc4\x8dno gradivo\n_START_PARAGRAPH_\nKnji\xc5\xbeni\xc4\x8dno gradivo (u\xc4\x8dbeniki, skripte, revije) je urejeno po sistemu numerus currens, elektronsko gradivo pa je nalo\xc5\xbeeno na ra\xc4\x8dunalnikih v elektronski u\xc4\x8dilnici. Uporabnik ima preko knji\xc5\xbenice Medicinske fakultete (MF) UM dostop do vseh elektronskih informacijskih virov, do katerih dostopa Univerza v Mariboru (to velja tako za zaposlene kot za redne \xc5\xa1tudente). \xc5\xa0tudijsko gradivo je v tiskani in elektronski obliki. Po en izvod tiskanega gradiva je uporabnikom na voljo v \xc4\x8ditalnici, elektronski u\xc4\x8dbeniki pa se nahajajo v elektronski \xc4\x8ditalnici MF UM. Vso biomedicinsko gradivo, ki ga knji\xc5\xbenica hrani, je v celoti obdelano v sistemu COBISS. Po statisti\xc4\x8dnih podatkih za leto 2010 ima knji\xc5\xbenica 5.127 enot gradiva.\n_START_SECTION_\nIzposoja\n_START_PARAGRAPH_\nIzposoja knji\xc5\xbeni\xc4\x8dnega gradiva, na dom ali v \xc4\x8ditalnico, je dovoljena le \xc4\x8dlanom ob predlo\xc5\xbeitvi \xc4\x8dlanske izkaznice. \xc4\x8clani imajo lahko na dom izposojenih najve\xc4\x8d 5 enot knji\xc5\xbeni\xc4\x8dnega gradiva, v izjemnih primerih (npr. priprava disertacije) pa se lahko, v dogovoru z vodjo knji\xc5\xbenice, uporabniku omogo\xc4\x8di izposoja ve\xc4\x8djega \xc5\xa1tevila knjig. Rok za izposojo knji\xc5\xbeni\xc4\x8dnega gradiva je za vse \xc4\x8dlane en mesec, ta rok pa je skraj\xc5\xa1an na 7 ali 14 dni v primeru, ko gre za zelo iskano gradivo. Rok za izposojo elektronskega gradiva (npr. CD-ROM-i) je 3-7 dni. V primeru prekora\xc4\x8ditve roka vrnitve gradiva, se zamudnine ne zara\xc4\x8duna, uporabniku se po\xc5\xa1lje le opomin. \xc4\x8clan lahko izposojenemu gradivu, v primeru da le-to ni rezervirano, podalj\xc5\xa1a rok izposoje (najve\xc4\x8d trikrat). Gradivo, ki je izposojeno lahko uporabnik tudi rezervira, osebno v knji\xc5\xbenici ali preko elektronske po\xc5\xa1te, rezervacijo pa lahko opravi tudi preko portala COBISS/OPAC (Moja knji\xc5\xbenica).'